**Hanna Ehn**, eller ved fullt navn **Johanna Charlotte Justine Ehn**, (født 29. mars 1846 i Christiania, død 6. desember 1922 samme sted), var hovedsakelig korist ved Christiania Theater, men fungerte også som skuespillerinne frem til teateret stengte dørene i 1899 for å bli til det nye Nationaltheatret. Hele virksomheten ved Christiania Theater ble flyttet og overført til Nationalteatret, som også overtok såvel personalet som en masse rekvisitter.

Gullsmed- og teaterslekt
------------------------

Hanna var datter av Henrikke Christiansdatter Barth, og den svenske gullsmeden Gustav Theodor Ehn. Han kom som gullsmedsvenn til Christiania og fikk arbeid hos en gullsmed og gjørtler med smykkehandel i Pipervika. Henrikke og Gustav Theodor Ehn ble gift i Christiania den 29. desember 1829.

Søskenflokken på i alt åtte barn vokste opp i Prinsens gate 33, hvor faren drev sin gullsmedforretning. De fire døtrene og en av sønnene ble alle knyttet til Christiania Theater. Hennes søsken var Julie (1830–1901), Caroline Andrine (1835–1890), Ida Christine (1838–1873), Christian Theodor Gustavsen (født 1844), Gustav Herman (født 1850), Robert Julius (1856–1910). og Carl Johan.

Hanna Ehn forble ugift.

Debut som skuespillerinne
-------------------------

Teaterviter Liv Jensson forteller at Hanna Ehn startet som skuespillerinne ved Christiania Theater i 1863, og at hun ble der til det opphørte i 1899 (Jensson 1981:48). Men hun må ha begynt sin sang- og skuespillerkarrière mye tidligere enn dette, under artistisk direktør Henrik Ibsen veiledning ved Kristiania norske Theater. Her annonseres det nemlig med at hun hadde fått rollen som Leonora i stykket *Syv militære Piger* da dette ble satt opp 27. oktober 1857. Dette har formodentlig vært hennes debutforestilling. Like før jul samme år spilte hun En Kammerpige i *En italiensk Straahat*, som hadde premiere 15. desember.

Om hun var blant de mange skuespillerne som var knyttet til Christiania Theater i 1863, var hun også med blant utbryterkretsen, som under Bjørnstjerne Bjørnson startet det første Folkethetret i Kristiania norske Theaters tidligere lokaler i Møllergaten. Der spilte hun blant annet En Hedebopige i *Kalifen paa Aftenvisit. Farce med Sang i 1 Akt* den 18. desember 1865, som var beneficeforestilling for kollegaen skuespiller Lund.

Den siste forestillingen «Frk. Ehn» annonseres å ha hatt en vesentlig rolle i er *Mødre* på Christiania Theater, hvor hun spilte 1ste Pige.

Hennes Ibsen-roller ved Christiania Theater
-------------------------------------------

Hanna Ehn spilte blant annet den ene av de tre farlige seterjentene i Henrik Ibsens *Peer Gynt*, som hadde verdenspremiere på Christiania Theater 24. februar 1876. De andre to var Amalie Døvle (1839–1893) og Camilla Wiese (1845–1938). Ibsen omtaler dem i Anker (Br 526), men antok dem for å være eldre statister. Noen store, bærende roller fikk hun ikke, men hun spilte stuepike både i *Et dukkehjem*, da stykket ble tatt opp igjen ved Christiania Theater 26. september 1890, og i *John Gabriel Borkman*, ved Norges-premieren på Christiania Theater 25. januar 1897. Og som Henrik Ibsen stadig poengterte, at ingen av hans dramafigurer var ubetydelige, for i så fall ville han ikke ha skrevet rollene inn i stykket. På dette punkt irettesatte han blant annet skuespillerinnen Lucie Wolf både ved fremførelsen av *Kongs-Emnerne* i 1864 og *Hedda Gabler* i 1891, hvor han i brev av 25. januar 1891 fremholdt at det «var lidet kunstnerisk tænkt» av henne å påstå at tjenestepiken Berte hos Tesmans «kunde fremstilles af hvem det så skulde være ved Kristiania teater.».

Noter
-----

1. ↑  Julie ble gift med gullsmedmester Johann Martin Heinrick Rohlff fra København, men jobbet selv som kontorist ved Christiania Theater, hvor hun fra tid til annen også fikk noen statist- og biroller.
2. ↑  Caroline ble skuespillerinne og giftet seg med skuespiller og sceneinstruktør Ole Johan Samuel Bucher (1828–1895).
3. ↑  Ida Christine var koristinne og skuespillerinne ved Christiania Theater og ble gift med skuespillerkollega Bernt Andreas Bottelsen (1829–1894).
4. ↑  Christian var den som fulgte farens yrkesvalg og ble gullsmed.
5. ↑  Gustav fungerte som «Billet-Controllør» ved Christiania Theater.
6. ↑  Robert ble likningskontorist, og gjorde senere om etternavnet sitt til Een. Han ble i 1890 gift med Anne Mathea Andersen (født 1860).

Referanser
----------

1. 1 2   sceneweb.no[Hentet fra Wikidata]
2. ↑  Henrikke ble født på Øraker-Eiet i 1809 (døpt i Aker 19. mars 1809). Foreldrene var smed Christian Barth og hustru Pauline Johnsdatter.
3. ↑  Gustav Theodor Ehn var født 9. november 1803 i Langhem, og ble konfirmert i Uddevalla i 1820 (H. Schønberg Andersens samling III:1, Sverige, nr. 140). Foreldrene var herredskriver Carl Axel Ehn og hustru Margrethe Christine Dalbom.
4. ↑  *Aftenbladet* No 249. Tirsdag 26de Oktober 1858, s. 3.
5. ↑  *Aftenbladet No 291. Tirsdag 14de December 1858, s. 3.*
6. ↑  *Christiania Intelligentssedler* No. 296. Mandag 18de Decbr. 1865, s. 2.
7. ↑  *Aftenposten* No. 670. Onsdag den 23de Oktober 1895, s. 1.
8. ↑  «Sceneweb». *sceneweb.no*. Besøkt 30. desember 2016.
9. ↑  «Henrik Ibsens skrifter: Brev til LUCIE WOLF (25. januar 1891)». *ibsen.uio.no*. Besøkt 30. desember 2016.

Litteratur
----------

* Jensson, Liv 1981: *Biografisk skuespillerleksikon: norske, danske og svenske skuespillere på norske scener særlig på 1800-tallet*. Oslo: Universitetsforlaget. ISBN 82-00-05622-8.

Eksterne lenker
---------------

* (no) Hanna Ehn hos Sceneweb Rediger på Wikidata